คณะรัฐมนตรีอนุมัติงบ 13,200 ล้านบาท เพิ่มเงินผ่านบัตรสวัสดิการแห่งรัฐ 4 กลุ่ม ผู้มีรายได้น้อย  เกษตรกร และผู้พิการ
นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยผลการประชุมคณะรัฐมนตรีด้านเศรษฐกิจเกี่ยวกับมาตรการพยุงเศรษฐกิจกลางปี 2562 ว่า ที่ประชุมคณะรัฐมนตรีอนุมัติมาตรการดังกล่าวแล้วด้วยวงเงิน 13,200 ล้านบาท ประกอบด้วยมาตรการการเพิ่มเงินผ่านบัตรสวัสดิการแห่งรัฐให้กับประชาชน 4 กลุ่ม ประกอบด้วย         กลุ่มผู้ปกครองที่มีบุตรหลานที่ได้รับการศึกษา จะได้รับเงินช่วยเหลือคนละ 500 บาท ต่อบุตร 1 คน เพื่อซื้อชุดนักเรียน อุปกรณ์การเรียน         กลุ่มที่สองคือกลุ่มเกษตรกรที่ถือบัตรสวัสดิการแห่งรัฐและขึ้นทะเบียนกับกระทรวงเกษตรและสหกรณ์ จะได้รับเงินคนละ 1,000 บาท เพื่อนำไปซื้อปุ๋ยทำการเกษตร ซึ่งเป็นการจ่ายครั้งเดียว ครอบคลุมเกษตรกรจำนวนประมาณ 4.1 ล้านคน         กลุ่มที่สามคือกลุ่มผู้พิการที่ขึ้นทะเบียนไว้และถือบัตรสวัสดิการแห่งรัฐ จะได้รับเงินเพิ่มเติมเดือนละ 200 บาท ตั้งแต่เดือน พฤษภาคม-กันยายน 2562 รวม 5 เดือน         สุดท้ายคือกลุ่มผู้มีรายได้น้อยที่ขึ้นทะเบียนบัตรสวัสดิการแห่งรัฐ 5 ล้านคน จะได้รับเงินไปใช้ซื้อของผ่านร้านธงฟ้าประชารัฐคนละ 500 บาท ในเดือน พฤษภาคม-มิถุนายน 2562 รวม 2 เดือน        นอกจากนี้ยังมีมาตรการทางภาษีทั้งการกระตุ้นธุรกิจอสังหาริมทรัพย์ โดยให้ลดหย่อนภาษีแก่ผู้ที่ซื้อบ้านหลังแรกที่มีราคาไม่เกิน 5 ล้านบาท ไปจนถึงสิ้นปี 2562 วงเงินลดหย่อนไม่เกิน 1 แสนบาท        มาตรการภาษีลดหย่อนภาษีเงินได้บุคคลเพื่อสนับสนุนการท่องเที่ยวทั่วไทย วงเงินหักลดหย่อนได้ไม่เกิน 15,000 บาท ในเมืองหลักและเมืองรองไม่เกิน 20,000 บาท พร้อมกันนี้ยังมีมาตรการเพื่อสนับสนุนการศึกษาและกีฬา ไม่เกิน 15,000 บาท ไม่ร่วมอุปกรณ์อิเล็กทรอนิกส์ โดยมาตรการทั้งหมดเชื่อว่าจะผลักดันให้เศรษฐกิจไทยขยายตัวได้เพิ่มขึ้นร้อยละ 0.1 หรือขยายตัวเพิ่มขึ้นเป็นร้อยละ 3.9 ในปี 2562 จากเดิมที่ทางสำนักงานเศรษฐกิจการคลังเคยคาดการณ์ไว้ที่ร้อยละ 3.8